Loena Hendrickx

Loena Hendrickx (s. 5. marraskuuta 1999 Turnhout) on belgialainen taitoluistelija joka on MM-hopeamitalisti ja nelinkertainen Belgian-mestari.

Hendrickx voitti ensimmäisen Belgian-mestaruutensa kaudella 2016–2017 ja pääsi arvokisaedustajaksi; hän sijoittui Euroopan-mestaruuskilpailuissa seitsemänneksi ja maailmanmestaruuskilpailuissa 15:nneksi. Kaudella 2017–2018 hän oli EM-kilpailuissa viides, MM-kilpailuissa yhdeksäs ja Pyeongchangin olympialaisissa kuudestoista. Kaudella 2018–2019 hän voitti kolmannen Belgian-mestaruutensa ja sijoittui MM-kilpailuissa 12:nneksi. Loukkaantumisen aiheuttaman välivuoden jälkeen hän palasi arvokisoihin MM-kilpailuissa 2021, missä hän nousi lyhytohjelman 10. sijalta lopputuloksissa viidenneksi. Vuoden 2022 EM-kilpailuissa hän sijoittui neljänneksi edellään kolme venäläistä oltuaan lyhytohjelmassa toisena mutta saatuaan vapaaohjelmasta viidenneksi parhaat pisteet. Samana vuonna hän sijoittui Pekingin olympialaisissa kahdeksanneksi ja voitti Belgian-mestaruuden sekä MM-hopeaa.

Hendrickx toimi taitoluistelukohtauksissa sijaisnäyttelijänä suomalaisen Veera W. Vilon kirjoittamassa ja Roope Oleniuksen ohjaamassa taitoluistelumaailmaan sijoittuvassa elokuvassa Free Skate.

Hendrickx on pituudeltaan 160-senttinen. Hänen isoveljensä Jorik Hendrickx osallistui myös taitoluistelijana arvokilpailuihin ja toimii nykyisin Carine Herrygersin kanssa Loenan valmentajana.

Lähteet 

Belgialaiset taitoluistelijat
Vuonna 1999 syntyneet
Elävät henkilöt